Turnajmi cez víkend 25-27.11.2016 sa skončila úvodná časť sezóny 2016/2017. V rámci tejto časti sa uskutočnili zápolenia
o Slovenský pohár v seniorských kategóriách mužov a žien a o titul Zimných majstrov SR v kategóriách juniorov, junioriek, kadetov,
kadetiek, starších žiakov a mladších žiakov. Len Zimné majstrovstvá SR žiačok sa uskutočnia až v januári 2017.
Ako v nich skončili naše družstvá?
Muži
Družstvo skončilo na druhom mieste a aj s minimom tréningu potvrdilo, že je najskúsenejším v súťaži. Porovnanie s ostatnými ukázalo,
že ak dokáže venovať tréningu dostatočné úsilie, bude konkurovať najlepším. Cieľom je získať medailu.
Ženy
Dievčatá dokázali, čo asi ani samé nečakali. Správne sa zomkli a úvodné víťazstvo ich nabudilo natoľko, že dokráčali až na 2.miesto, čo je jednoznačný úspech.
Juniori
Keďže viacero chlapcov ukončilo kvoli školským povinnostiam kariéru resp. sú na štúdiu v zahraničí, nebolo možné zložiť dostatočne početné družstvo.
Najlepší juniori sa uplatnia v družstve mužov.
Juniorky
Najúspešnejší kolektív úvodnej časti tejto sezóny v našom klube. V konkurencii 5 klubov to dotiahol až na najvyšší stupienok.
Družstvo dokázalo, že správna súdržnosť kolektívu zaváži vtedy, keď sa láme chlieb v rozhodujúcich chvíľach zápasov.
Kadeti
V tejto kategórii disponujeme roznymi typmi hráčov, ktorý spoločne vstupujú do súťaže. Na ZM obsadili celkove siedme miesto.
V sezóne určite očakávame mierny posun nahor.
Kadetky
Na turnaji ZM výsledkovo nepresvedčili. Táto sezóna je hlavne prípravnou pred budúcoročnou súťažou, kde budú mať dievčatá v tejto kategórii určite vyššie ambície.
4.miesto však môžu premeniť na cenný kov už v ďalšej časti tejto sezóny.
Starší žiaci
Chlapci nenastupovali do súťaže s veľkými očami. V prvej časti ZM boli výsledky rozpačité. V druhej časti však už potvrdili, že správnym prístupom k tréningu
sa môžu zaradiť k tým lepším družstvám. Umiestnenie na 6.mieste to ešte nepotvrdilo, naznačilo však príležitosť na zlepšenie.
Mladší žiaci
Možno najpočetnejšia skupina chlapcov v našom klube nenaplnila očakávania ambiciózneho trénera. Umiestnenie na 8.mieste zaostalo za možnosťami.
Za družstvami umiestnené pred nami však nezaostávame o veľa, takže pri dostatočnom tréningovom úsilí sa určite chlapci výsledkovo zlepšia.
Celkovo sa zdá, že výsledkovo v mládežníckych kategóriách zaostávame. Veríme však, že naši mladí dostatočným tréningovým úsilím zlepšia aj výsledky.
Držíme všetkým palce.